দাওয়াত বা অনুষ্ঠানের পোশাকটা হওয়া চাই আরামদায়ক। অনুষ্ঠানের ধরন অনুযায়ী পোশাক পরতে হয়। স্যুট-টাই (কালো স্যুটের সঙ্গে একই রঙের প্যান্ট) পরা যায়। শার্টটা ফুল হাতা পরা ভালো। শার্টে কাফলিংক পরা  যায়। সঙ্গে টাই থাকতেও পারে। চামড়ার তৈরি জুতা ও বেল্ট পরতে পারেন। হাতে চামড়ার বেল্টের ঘড়ি। কড়া গন্ধের পারফিউম ব্যবহার না করাই ভালো। চুল হবে আঁচড়ানো পরিপাটি। পুরো লুকে একটা কেতাদুরস্ত ভাব থাকবে।  এ নিয়ে কথা হয় মডেল আদিল হোসেন নোবেলের সঙ্গে। তিনি মোবাইল ফোন সংযোগদানকারী প্রতিষ্ঠান এয়ারটেলের করপোরেট এবং এসএমই সেলস বিভাগের প্রধান হিসেবে কাজ করছেন। তাঁর মতে, ঋতুর ওপর নির্ভর করে পোশাক পরা উচিত। যদি অনুষ্ঠানটি হয় শীতকালে তবে স্যুট পরতে হবে। কারণ স্যুট যেমন ফ্যাশনেবল আবার শীতও নিবারণ করে। স্যুটের সঙ্গে মানানসই  টাই পরা যায়। অনুষ্ঠানের ধরন অনুযায়ী পোশাক নির্বাচন করা উচিত। গরমে দিনের বেলা যদি দাওয়াত হয়, তাহলে হাফ হাতা শার্ট পরা যেতে পারে। অথবা হালকা রঙের পোলো শার্টও পরা যেতে পারে। মোজা গাঢ় রঙের হবে, তবে খেয়াল রাখতে হবে, বসলে পায়ের খালি অংশ যেন দেখা না যায়।